钦定古今图书集成/明伦汇编/氏族典/第255卷 > 王常
## 钦定古今图书集成/明伦汇编/氏族典/第255卷 > 王常

按《后汉书王常传》：“常字颜卿，颍川舞阳人也。王莽末，
为弟报仇，亡命江夏。久之，与王凤、王匡等起兵云杜
绿林中，聚众数万人。后与成丹、张卭别入南郡蓝口，
号下江兵。是时汉兵与新市、平林众俱败，伯升闻下
江军在宜秋，与光武及李通俱造常壁曰：‘愿见下江
一贤将议事’。共推遣常。伯升见常，说以合从之利。常”
大悟，还具为丹卭言之，乃稍晓说其将帅。诸将虽屈
强少识，然素敬常，乃皆谢曰：“无王将军，吾属几陷于
不义。”即引兵与汉军及新市、平林合。及更始立，以常
为廷尉大将军，封知命侯。建武二年夏，常将妻子诣
洛阳。光武见常，甚欢劳之，封山桑侯。后帝于大会中
指常谓群臣曰：“此家率下江诸将辅翼汉室，心如金
石，真忠臣也。”是日迁为汉忠将军。五年，攻拔湖陵，与
帝会任城，因从破苏茂、庞萌。六年，征还洛阳，令夫人
迎常于舞阳，归家上冢。西屯长安，拒隗嚣。九年，击内
黄贼，破降之。后北屯故安。十二年，薨于屯所。谥曰节
侯。子广嗣，三十年，徙封石城侯。永平十四年，坐与楚
事相连，国除。